**R O M Â N I A**

**JUDEŢUL MUREŞ**

**CONSILIUL LOCAL AL MUNICIPIULUI TÂRGU MUREŞ**

 **Proiect**

 **(nu produce efecte juridice) \***

 **Iniţiatori:**

 **CONSILIERI LOCALI**

**PROIECT DE H O T Ă R Â R E**

**nr. \_\_\_\_\_\_din \_\_\_\_\_\_\_\_\_\_\_\_\_\_\_\_\_\_\_\_\_ 2023**

**privind** **participarea Municipiului Târgu Mureș în calitate de persoană vătămată in dosarul penal nr.91/P/2021 al Parchetului de pe Înalta Curte de Casație și Justiție – Direcția Națională Anticorupție – Serviciul Teritorial Mureș**

***Consiliul Local al Municipiului Târgu Mureş, întrunit în ședință ordinară***

**Având în vedere:**

* Adresa DNA Serviciul Teritorial Mureș nr. 69644 din 26.10.2023
* Referatul de aprobare nr. ........................ iniţiat de dl.Papuc Sergiu Vasile și dl Sebastian Pui, consilieri locali municipali, privind participarea Municipiului Târgu Mureș în calitate de persoană vătămată în dosarul penal nr.91/P/2021 al Parchetului de pe Înalta Curte de Casație și Justiție – Direcția Națională Anticorupție – Serviciul Teritorial Mureș
* Hotărărea Consiliului local Municipal Târgu Mureș nr. 280/27 iulie 2023 privind desemnarea d-neiCostaşuc Irma, director executiv la Direcția proiecte cu finantare internațională, resurse umane, relații cu publicul și logistică pentru reprezentarea intereselor UAT Municipiul Târgu Mureş în dosarul penal nr. 91/P/2021 al Direcției Naționale Anticorupție – Serviciul Teritorial Târgu Mureş.
* Raportul de specialitate nr. …..al Direcţiei juridice contencios administrativ şi administraţie publică locală
* Raportul Comisiilor de specialitate din cadrul Consiliului local municipal Târgu Mureş

**În conformitate cu prevederile:**

- Art. 20 Cod de Procedură Penală

 - În temeiul prevederilor art. 129 alin.(1), alin.(14), art. 139, art.196, alin.(1), lit. „a” şi ale art. 243, alin. (1), lit. „a” din OUG nr. 57/2019 privind Codul administrativ, cu modificările și completările ulterioare

**H o t ă r ă ş t e :**

**Art.1.** Se aprobă participarea Municipiului Târgu Mureș în calitate de persoană vătămată în dosarul penal nr.91/P/2021 al Parchetului de pe Înalta Curte de Casație și Justiție – Direcția Națională Anticorupție – Serviciul Teritorial Mureș.

**Art.2.** Municipiul Târgu Mureș își rezervă dreptul de a se constitui parte civilă până la începerea cercetării judecătorești conform art 20 alin 1 Cod de procedură penală.

**Art.3.** Se mandatează Executivul Municipiului Târgu Mureș prin direcțiile de specialitate să indice si să comunice cu celeritate Consiliului Local cuantumul “prejudiciului” cauzat bugetului local în dosarul sus menționat.

**Art. 4.** Se mandatează d-na Costaşuc Irma, director executiv la Direcția proiecte cu finantare internațională, resurse umane, relații cu publicul și logistică, conform Hotărării Consiliului local nr. 280/27 iulie 2023, în calitate de reprezentant legal al persoanei vătămate Municipiul Târgu Mureș să-l reprezinte pe acesta în toate fazele procesului penal.

**Art. 5.** Cu ducerea la îndeplinire a prezentei hotărâri se mandatează Secretarul General al UAT Municipiul Târgu Mureș, Direcția Proiecte cu Finanțare Internațională și Resurse umane și d-na Costaşuc Irma.

**Art. 6.** În conformitate cu prevederile art. 252, alin. 1, lit. c și ale art. 255 din O.U.G. nr. 57/2019 privind Codul Administrativ precum și ale art. 3, alin. 1 din Legea nr. 554/2004, privind contenciosul administrativ, prezenta Hotărâre se înaintează Prefectului Judeţului Mureş pentru exercitarea controlului de legalitate.

**Art.7.** Prezenta hotărâre se comunică:

* Parchetului de pe Înalta Curte de Casație și Justiție – Direcția Națională Anticorupție – Serviciul Teritorial Mureș
* Direcția Proiecte cu Finanțare Internațională și Resurse umane
* D-nei Secretar General al UAT Municipiul Târgu Mureș
* D-nei Costaşuc Irma

**Viză de legalitate,**

 **Secretarul general al Municipiului Târgu Mureș,**

**Bordi Kinga**

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ, cu modificările şi completările ulterioare**

**R O M Â N I A**

**JUDEŢUL MUREŞ**

**CONSILIUL LOCAL AL MUNICIPIULUI TÂRGU MUREŞ**

**Nr. \_\_\_\_\_\_\_\_\_\_\_ din \_\_\_\_\_\_\_\_\_\_\_\_\_\_\_\_\_\_ 2023**

**REFERAT DE APROBARE**

**la proiectul de hotărâre privind participarea Municipiului Târgu Mureș în calitate de persoană vătămată in dosarul penal nr.91/P/2021 al Parchetului de pe Înalta Curte de Casație și Justiție –** **Direcția Națională Anticorupție – Serviciul Teritorial Mureș**

În data de 26 octombrie 2023 Direcția Națională Anticorupție – Serviciul Teritorial Mureș a înaintat Consiliului Local al municipiului Târgu Mureș o adresă care poartă nr.69644, prin care solicită sa ne reglementăm conduita procesuală în dosarul penal 91/P/2021.

În procesul penal există situații în care prin aceeași faptă se încalcă atât o normă penală, cât și o normă civilă, fiind necesar ca acea normă civilă să vizeze cazurile care atrag răspunderea civilă delictuală atât pentru fapta proprie, cât și pentru fapta altei persoane (răspunderea pentru fapta minorului sau a celui pus sub interdicție și răspunderea comitenților pentru prepuși).

Săvârșirea unei infracțiuni poate să producă, pe lângă urmările socialmente periculoase, și un prejudiciu în dauna unei persoane fizice sau juridice, prejudiciu care poate fi material sau moral, așa încât pe lângă conflictul de drept penal ia naștere și un raport extrapenal de natură civilă.

Pe calea acțiunii civile, un subiect de drept (persoană fizică sau persoană juridică) cere organului de jurisdicție fie recunoașterea unui drept subiectiv preexistent ori constituirea unei situații juridice noi, fie încetarea piedicilor puse în exercitarea dreptului său de către o altă persoană sau plata unei despăgubiri atunci când instituirea și exercitarea unor asemenea obligații este necesară în vederea realizării dreptului respectiv.

Acțiunea civilă este instrumentul juridic prin intermediul căruia o persoană, care a suferit un prejudiciu material sau moral prin infracțiune, solicită repararea acestuia în cadrul procesului penal, declanșat ca urmare a constatării infracțiunii. Prin această instituție sunt trași la răspundere civilă inculpatul și partea responsabilă civilmente întrucât prin infracțiunea comisă s-au încălcat și normele dreptului civil, astfel încât fapta va atrage atât răspunderea penală, cât și răspunderea civilă.

Mai mult decât atât, acțiunea civilă este specifică dreptului procesual civil, care totodată poate deveni o instituție a dreptului procesual penal atunci când această acțiune este exercitată în cadrul unui proces penal, îndeplinind anumite particularități, printre care:

a) acțiunea civilă își are izvorul într-o infracțiune;

b) acțiunea civilă se exercită în fața organelor judiciare penale;

c) de regulă, acțiunea civilă se exercită la cererea persoanei prejudiciate prin infracțiune sau a reprezentanților acesteia, acțiunea civilă având la bază principiul disponibilității;

d) acțiunea civilă are caracter accesoriu față de acțiunea penală.

**Condițiile exercitării acțiunii civile în procesul penal:**

Pentru ca acțiunea civilă să poată fi exercitată în cadrul procesului penal trebuie îndeplinite mai multe condiții, în mod cumulativ:

1. infracțiunea să fi cauzat un prejudiciu material sau moral

2. între infracțiunea săvârșită și prejudiciul cerut a fi acoperit să existe legătură de cauzalitate

3. prejudiciul trebuie sa fie CERT

4. prejudiciul să nu fi fost reparat

5. să existe o manifestare de voință din partea celui vătămat în legătură cu dezdăunarea lui

6. prin soluționarea acțiunii civile în procesul penal să nu se depășească durata rezonabilă a procesului (art. 19 alin. (4) Cod procedură penală.

Raportat la cele spuse mai sus fără o analiza detailată, Consiliul Local al Municipiului Târgu Mureș nu se poate pronunța cu certitudine asupra cuantumului prejudiciului.

Prejudiciul este cert atunci când existența sa este sigură și poate fi stabilită întinderea lui. Sunt certe prejudiciile actuale și prejudiciile viitoare care este sigur că se vor produce. Noi ne aflăm în prezența unui „presupus” prejudiciu actual care este definit în literatura de specialitate ca fiind “ acel prejudiciu care s-a produs în totalitate până la data când se cere repararea lui”.

Pe de altă parte Consiliul local al Municipiului Tăgu Mureș nu poate nesocoti atribuțiile legale pe care le are are și anume protejarea intereselor cetățenilor din Tâgu Mureș.

În atare situație promovarea unui proiect de hotarare prin care să se stabilească conduita procesuală a Municipiului Târgu Mureș este imperioasă.

Cu privire la constituirea de parte civilă :

* La acest moment procesual constituirea de parte civilă apare ca prematură luănd în considerare cele arătate mai sus și ținănd cont si de prevederile art 20 alin. 1 CPP care statuează “(1) Constituirea ca parte civilă se poate face până la începerea cercetării judecătoreşti. ...”.
* De abia după ce direcțiile de specialitate ale Municipiului Târgu Mureș vor calcula “presupusul” prejudiciu cauzat bugetului local vom putea să indicăm cuantumul și întinderea acestuia, bazându-ne pe înscrisuri certe care vor constitui și probele de care vom înțelege să ne folosim în cursul judecății.
* Practica acestui Consiliu local din dosarele 1757/96/2015, 1883/102/2016 a fost de a se prounța asupra constituirii de parte civilă de abia dupa întocmirea rechizitoriului , trimiterea dosarelor în judecată, parcurgerea procedurii de camera preliminară și fixarea primului termen de judecată.

 Concluzionând, apreciem că noi Consiliul Local nu putem împiedica înfăptuirea justiției dar nici nu ne putem pronunța la acest moment asupra unei conduite procesuale pe care nu o putem susține cu înscrisuri în probațiune.

**Consilieri locali municipali Târgu Mureș**

**Papuc Sergiu Vasile**

**Pui Sebastian**

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ**